**ПОДАВАНЕ НА МОЛБА-ДЕКЛАРАЦИЯ ЗА ЕДНОКРАТНА ПОМОЩ ПРИ РАЖДАНЕ НА ДЕТЕ**

 Съгласно действащото българско законодателство събитията бременност и раждане спадат към категорията на осигурените социални рискове. По тази причина осигурената за общо заболяване и майчинство майка има право на парично обезщетение за бременност и раждане за срок от 410 календарни дни, от които 45 дни преди предполагаемата дата на раждане (чл. 50, ал. 1 от Кодекса за социално осигуряване).

Независимо от наличието или липсата на очертаните в КСО предпоставки, всяка жена - майка придобива субективното право да получи еднократна помощ при раждане на дете. Материята, свързана с изискванията и условията, при които се инициира и протича процедурата по предоставяне на тази помощ получава правна уредба със Закона за семейни помощи за деца и Правилника за прилагане на Закона за семейни помощи за деца.

Осъществяване на процедурата

I. Правоимащи лица

Право да получат семейни помощи за деца имат лицата, изчерпателно изброени в чл. 3 ЗСПД:

1. бременните жени - български граждани;

2. семействата на български граждани - за деца, които отглеждат в страната;

3. семействата, в които единият от родителите е български гражданин - за децата с българско гражданство, които отглеждат в страната;

4. семействата на роднини, близки или приемни семейства - за деца, настанени по реда на чл. 26 от Закона за закрила на детето;

5. бременните жени - чужди граждани, и семействата на чужди граждани, които постоянно пребивават и отглеждат децата си в страната, ако получаването на такива помощи е предвидено в друг закон или в международен договор, по който Република България е страна.

Майката има право на еднократна помощ при раждане на живо дете, независимо от дохода на нейното семейство, при условие че детето не е оставено за отглеждане в специализирана институция за деца (чл. 6, ал. 1 ЗСПД). Тя упражнява това свое право с подаването на МОЛБА-ДЕКЛАРАЦИЯ ПО ОБРАЗЕЦ, утвърден с акт на министъра на труда и социалната политика.

II. Специфичната хипотеза по чл. 6, ал. 6 ЗСПД

По отношение на деца с трайни увреждания 50 и над 50 на сто, на майката се предоставя допълнителна еднократна помощ, след подаване на нова молба-декларация и приложени към нея удостоверение за раждане на детето и копие от експертно решение на детска експертна лекарска комисия (ДЕЛК), териториална експертна лекарска комисия (ТЕЛК) или на Националната експертна лекарска комисия (НЕЛК) (чл. 6, ал. 6 ЗСПД, във връзка с чл. 16, ал. 1 ППЗСПД).

Правото на получаване на тази допълнителна еднократна помощ възниква от датата на инвалидизирането, когато трайното увреждане на детето е установено с решение на ДЕЛК/ТЕЛК/НЕЛК до навършване на 2 годишна възраст на детето. Размерът на тази допълнителна помощ се определя ежегодно със закона за държавния бюджет на Република България за съответната година, като за 2011 г. е 100 лева (чл. 6, ал. 6 ЗСПД и § 11, ал. 6 от Закона за държавния бюджет на Република България за 2011 г.).

III. Съпътстващи молба-декларацията документи

Като приложение към декларацията за получаване на еднократна помощ за раждане на дете се оформят документите, посочени в чл. 11, ал. 2 ППЗСПД:

1. оригинално удостоверение за раждане на детето, за което се иска помощта;

2. копия от удостоверенията за раждане на всички деца, родени от майката;

3. удостоверения от служба ГРАО за родените от майката деца;

4. лична карта (за справка).

По изключение може да бъде предоставен дубликат от удостоверението за раждане на дете, но тогава дирекция „Социално подпомагане” извършва проверка по чл. 11, ал. 3 ППЗСПД.

IV. Подаване на молба-декларацията за еднократна помощ за раждане на дете

Семейните помощи за деца се отпускат след представяне на молба-декларация по образец, утвърден със Заповед № РД-01-670 от 21 септември 2010 г. на министъра на труда и социалната политика. Декларацията се подава от майката по постоянния адрес, а когато майката е малолетна, молба-декларация подава законният й представител. Непълнолетните майки подават молба-декларацията без да искат съгласието на законния си представител (чл. 2 ППЗСПД).

Правото да бъде получена еднократна помощ възниква от датата на раждане на детето, освен ако то е оставено за отглеждане в специализирана институция за деца към датата на подаването на декларацията. Тази помощ може да бъде поискана в 3-годишен срок, който тече от края на месеца, през който е родено детето (чл. 12 ППЗСПД).

Съгласно чл. 10, ал. 1 ЗСПД органът, компетентен да отпусне заявените семейни помощи, е дирекция "Социално подпомагане", която предприема необходимите правни действия в тази насока въз основа на заповед, издадена от нейния директор.

Изплащането на семейната помощ по чл. 2, т. 2 ЗСПД може да бъде извършено по касов или по безкасов път. При изразена от правоимащото лице воля и съгласие, отразено в молба-декларацията, помощите могат да се превеждат и по банков път (чл. 7, ал. 1 и 2 ППЗСПД).

Длъжностното лице, осъществило изплащането, отразява на гърба на оригиналното удостоверение за раждане следните данни: основанието за извършеното плащане, размера на еднократната помощ, поредността на детето, за което тя се предоставя и датата на изплащане. Верността на отразените данни се удостоверява с подписа на съответното длъжностно лице и с печат (чл. 15, ал. 1 и 2 ППЗСПД).

Оригиналното удостоверение за раждане се връща на декларатора, като към молба-декларацията се прилага копие от него (чл. 15, ал. 3 ППЗСПД).

Установеният от законодателя принцип е, че семейните помощи се изплащат на майката, но след предоставянето на нейното изрично писмено съгласие те могат да бъдат получени и от бащата. При тяхното отпускане той следва да представи нотариално заверено пълномощно (чл. 7, ал. 3 ППЗСПД).

Размерът на еднократната помощ за раждане на дете се определя ежегодно със закона за държавния бюджет на Република България за съответната година, който е не по-малък от предходната година. Закона за държавния бюджет на Република България за 2011 г. в § 11, ал. 5 определя размера на помощта както следва:

1. за първо дете - по 250 лева;

2. за второ дете - по 600 лева;

3. за трето и за всяко следващо дете - по 200 лева.

При раждане на близнаци, един от които е второ дете на майката, помощта се изплаща за всяко дете близнак в размера, определен за второ дете (чл. 6, ал. 3 ЗСПД).

При определяне на поредността на децата се вземат предвид единствено родените от майката деца, които са живи в момента на раждането на детето, за което се иска помощта, независимо дали се отглеждат в семейството на майката, включително и дадените за осиновяване. Не се вземат предвид децата, оставени за отглеждане в специализирана институция за деца, за които не е получена еднократна помощ при раждане на дете.

V. Изплащане на еднократна помощ за раждане на дете

На основание чл. 10, ал. 1 ЗСПД еднократните помощи за раждане на дете се изплащат от Агенцията за социално подпомагане.

Резултат от процедурата

Осигурената майка получава еднократна помощ за раждане чрез осигурителя (работодателя), в рамките на срока, предвиден за изплащане на трудовото й възнаграждение, с отделна ВЕДОМОСТ ПО ОБРАЗЕЦ съгласно Приложение № 2 към ППЗСПД.

Всички вземания, предвидени в ЗСПД, се погасяват след изтичането на определения с разпоредбата на чл. 12 ЗСПД давностен срок. Тази категория доходи не са обект на данъчно облагане и не могат да бъдат намалявани посредством удръжки, освен в хипотезите, предвидени в чл. 13 ЗСПД.

Недължимо изплатените семейни помощи за деца, когато са получени недобросъвестно, подлежат на връщане, заедно с начислената законна лихва.